text: Politi: Pas på! Tricktyve på spil i flere byer
  06 august 2014 kl. 12.28
  Tricktyve har formiddagen igennem stjålet dankort og pinkoder i Haderslev, Rødekro, Esbjerg og Varde. Professionelle tyve, siger politiet.
  Hele fire gange i løbet af onsdagen, har tricktyve været på spil i flere syd- og sønderjyske byer. Alle ofrene er ældre mennesker der har fået stjålet deres pung og dankort.
  I flere tilfælde er pinkoden til deres dankort blevet afluret ved hæveautomater.
  Det seneste offer blev antastet kl 12.30 i Varde.
  Tricktyvene er ekstremt professionelle, så man skal være ekstra opmærksom, siger vagtchef Ivan Gohr Jensen
  To engelsktalende mænd- Alle tricktyverierne er meget professionelt og kynisk udført, siger vagtchefen ved Syd- og Sønderjyllands Politi, Ivan Gohr Jensen til TV SYD.
  De fire tricktyverier er alle blevet begået i et tidsrum på tre timer og alle af udenlandske personer.
  Det første tyveri skete i Esbjerg kl 11.15. En ældre mand blev opsøgt af østeuropæisk par på Fredensgade i Esbjerg.
  - De snakkede med ham og forvirrede ham, så han ikke opdagede at de stjal hans pung, fortæller vagtchefen.
  Allerede et kvarter senere var tricktyve på spil igen. Denne gang var det to engelsktalende mænd, der aflurede en 84-årig kvindes pinkode ved en hæveautomat i Haderslev. Efterfølgende fik hun stjålet sit dankort, og der blev hævet penge fra hendes konto.
  I Rødekro gik det ud over en anden ældre kvinde. Hun fik afluret sin pinkode i en forretning og stjålet sit dankort, da hun gik ud af butikken.
  - Denne gang var det kun en enkelt engelsktalende mand, og han stjal et pænt stort beløb, fortæller vagtchefen.
  Kl. 12.30 var den gal igen. Et østeuropæisk par aflurede en ældre kvindes pinkode i Vestergade i Varde, og efter at de havde fået fat i hendes dankort, hævede de penge fra hendes konto.
  Politiet leder nu efter tricktyvene ved hjælp af overvågningsbilleder, men opfordrer til ekstra forsigtighed.
  - Særligt ved hæveautomater skal man være ekstremt opmærksom, og så skal man ikke være naiv, siger Ivan Gohr Jensen til TV SYD.
  SIGNALEMENT AF TRICKTYVE
  Østeuropæisk parKvinde: 35-40 årMand: 45-50 år
  
  Pas på tricktyve i Haderslev og Åbenrå. Udlændinge aflurer pinkode på hævekort og tømmer kontoen. Ældre borgere er særlig udsat. #politidk
  
  Nu også tricktyve i Esbjerg og Varde. Tyvene er et østeuropæisk par, der er meget professionelle og kyniske. #politidk
  
  